U Sesvetama, 18.10.2022.

**PREDMET: Poziv na sudjelovanje u provedbi projekta**

Poštovani,

Udruga Zelene i plave Sesvete je putem javnog poziva za dostavu projektnih prijedloga „Jačanje kapaciteta organizacija civilnoga društva za popularizaciju STEM-a“ ostvarila sredstva za provedbu projekta „STEM tehnologijama za budućnost Sesveta“. Razdoblje provedbe projekta započelo je potpisivanjem ugovora s Nacionalnom zakladom za razvoj civilnog društva 12. svibnja 2021. godine, a službeno završava 12. prosinca 2022. godine. S napomenom da ćemo vjerojatno produžiti razdoblje provedbe projekta za dodatnih 6 mjeseci. Projekt „STEM tehnologijama za budućnost Sesveta“ je usmjeren prema promociji STEM područja među višim uzrastima osnovnoškolske djece, a ostvaren je u suradnji sa Srednjom školom Jelkovec te Fakultetom elektronike i računarstva.

Ostvarenim sredstvima osigurali smo svu tehničku opremu poput računala, 3D printera, radioničkih uređaja, bazičnih robotičkih sustava, kao i priručnika koji bi dječjem uzrastu trebao približiti različita područja STEM-a. Izrađene su i simulacija koje kod učenika imaju zadatak potaknuti logičko razmišljanje kako bi prvenstveno shvatili principe djelovanja unutar različitih područja znanosti te ih dalje pripremili za rad s uređajima. U provedbi radionica i predavanja sudjeluju brojni stručnjaci iz različitih područja STEM-a, a u procesu poduke sudjeluju i učenici Srednje škole Jelkovec koji su putem drugog programa obuke pripremljeni za mentoriranje i pomoć u nastavi. Nakon STEM radionica, učenici osnovne škole imat će priliku sudjelovati na natjecanju u formi hackathona. Natjecanje će se organizirati kako bi se potaknuo proces kritičkog promišljanja i duh kreativnog stvaralaštva kod sudionika te kako bi se u novim uvjetima testiralo njihovo novostečeno znanje. Učenici volonteri Srednje škole Jelkovec će biti pridruženi natjecateljskim skupina.

Ukoliko ste zainteresirani za suradnju, dio radionica bismo održali u VAŠOJ školi kako bismo učenicima VAŠE škole približili STEM područja. Napominjemo da su radionice namijenjene djeci od 5. do 8 razreda. Radionice su u potpunosti besplatne. Predviđeno trajanje radionica je 2 školska sata. Za radionice je predviđeno 40 sudionika podijeljenih po 10 učenika i svaka skupina proći će temeljitu edukaciju iz 2 nasumično odabrana tematska područja, pri čemu svalko područje mora pokriti barem jedna grupa i ni jedno područje više od 2 grupe. Načelo nasumičnog odabira služi tome da svaka skupina ima jedinstvenu kombinaciju vještina kako bi kasnije u hackathonu grupe mogle biti izmiješane i učenici stekli iskustvo razmjene znanja u praksi. Ukoliko ste zainteresirani za održavanje STEM radionica, ljubazno Vas molimo da nam pošaljete prijedlog termina u kojima bismo mogli održati radionice.

Za sva pitanja stojimo na raspolaganju.

Unaprijed hvala i srdačan pozdrav,

Radoslav Dumančić